text:  Druhé Star Wars sú bez debaty v celej svojej komplexnosti lepšou snímkou ako jednotka. Technická a vizuálna stránka je o úroveň vyššie ako v Skrytej hrozbe. Poteší širší záber na vesmírny priestor, ktorý prináša rôznorodý, ale obrazovo atraktívny dizajn jednotlivých planét. Digitálne spracovanie je v určitých miestach síce do očí bijúce a vy miestami strácate prehľad o tom, či sledujete hraný film alebo animovanú rozprávku, v konečnom dôsledku sa naň ale naozaj dobre pozerá a z remeselného hľadiska patrí medzi to lepšie, čo žáner sci-fi prináša. Pozitívny vplyv má aj scenár. Príbehový kontext síce vyslovene nezaujme, často sa v politických machináciách a intrigách môžete strácať, ale plynie skutočne dynamicky, prevažne sa stráni hluchých pasáží a odsýpa bez väčších problémov. Na rozdiel od jednotky minimalizuje aj porciu žvanenia, väčší priestor dostáva akcia, ktorej si v Útoku klonov užijete hojne. Za sprievodu Williamsovej hudby ponúka celkovo obdivuhodný audiovizuálny zážitok, lenže paradoxne emócie a dobrý pocit nevyvolá tak, ako sa to podarilo jednotke. Neviem, či je to vrcholne nesympatickým, zo subjektívneho pohľadu príšerne hrajúcim a v maximálnej možnej miere iritujúcim Christensenom alebo niečím iným. Navyše Star Wars vo svojich prvých dvoch dieloch dopláca tiež na absenciu ultrazáporáka. Na pozadí je síce načrtnutý určitý konflikt, ktorý aj v závere vrcholí stretom, chýba tomu ale ozajstná temná strana vzbudzujúca hrôzu, v boji proti ktorej musíte hlavných hrdinov hnať dopredu a fandiť im. Takto sú vám úplne ľahostajní a je vám jedno, čo sa stane. Ak mal byť tou hlavnou hybnou negatívnou silou Christopher Lee, pri všetkej úcte k jeho ozajstným hereckým kvalitám to nemohlo vyjsť. Vďaka aspoň za Nataliu Portman, ktorá vo svojej mladosti bola krajšia ako je dnes. A pokiaľ by takto stála predo mnou, toľko čo Christensen by som snáď zahral aj ja. Na druhej strane, McGregor hrá výborne, lenže zostáva zatiaľ príliš v úzadí, nemá priestor zaujať a charakterovo je jeho postava prakticky prázdna. Najväčším bonbónikom je tak prekvapujúco digitálny Yoda, ktorý v dvojke predvedie viac než len zábavný slovosled vo vyjadrovaní. Pocitovo teda druhá časť slabšia ako prvá, z hľadiska kompozície i technického prevedenia si ale menej nezaslúži (aj keď vnútorne so štyrmi nie som úplne stotožnený, určite menej ako pri jednotke). Od trojky sú v každom prípade výrazné očakávania nielen kvôli tunajšiemu hodnoteniu, ale aj pre naznačenie toho, že to najlepšie ešte len príde (alebo by malo prísť).
item_title: Star Wars: Epizoda II - Klony útočí
item_directors: George Lucas
item_screenwriters: George Lucas Jonathan Hales
item_cast: Ewan McGregor Natalie Portman Hayden Christensen Christopher Lee Samuel L. Jackson Frank Oz Ian McDiarmid Pernilla August Temuera Morrison Jimmy Smits Jack Thompson Leeanna Walsman Rose Byrne Oliver Ford Davies Ahmed Best Jay Laga'aia Anthony Daniels Ayesha Dharker Joel Edgerton Rena Owen Susie Porter Steve John Shepherd Ian Watkin Marton Csokas David Bowers Kyle Rowling Justin Dix Matt Doran Silas Carson Alfonso Sánchez Kenny Baker Daniel Logan Bonnie Piesse Alan Ruscoe Hassani Shapi Joseph Jett Sally Veronica Segura Liam Neeson Katie Lucas R. Christopher White Douglas Bunn Matt Sloan Jimmy Star Nicolas Anastassiou